蓬萊飛峰
作者：韓信同
朝代：宋

paragraphs: 海上神山名自昔，來去隨潮無定迹。
天人俯覽念虛浮，六鰲頂戴窮神力。
群仙貝闕蕊珠宮，多種瑶芝瓊草碧。
依然根著不堅牢，飛入石堂作南壁。
螺紋蠣迹石龍存，雲氣隨潮時雨濕。
仙風颯爽生羽翰，招納霓裳羽衣客。
試登絕頂望五湖，高樓洞天纔咫尺。
藥爐灰冷多登真，九轉丹成人未識。
雲間鶴迹託來篇，王鄧真人久相憶。